27 JUNIE – Afrikanergeskiedenis
1649 – Die Remonstratie
Leendert Janzen en Matthys Proot oorhandig op hierdie dag 'n dokument aan die VOC Kamer Amsterdam. Janzen en Proot was deel van 'n groep mans wat net meer as 'n jaar aan die Kaap oorleef het nadat hul skip gestrand het. Hul skip was deel van 'n retoervloot. Omdat daar nie vir hul plek aan boord die ander skepe was nie, is hul agtergelaat. Hulle het 'n fort, bekend as "Zandenburg" in Tafelbaai gebou, en met tyd 'n redelike boerdery opgebou sodat hul in geheel selfversorgend was. Op grond van hul positiewe verslag is besluit om 'n verversingspos aan die Kaap te stig.
1964 – Etienne Leroux ontvang die Hertzogprys vir Sewe Dae by die Silbersteins
1987 – Die Afrikaanse Protestantse Kerk gestig
Ongeveer 1500 mense kom in Pretoria byeen om die Afrikaanse Protestantse Kerk (APK) te stig.
1791 – Josephus Suasso de Lima, 'n negentiende-eeuse Kaapse digter en dramaturg, stigter van die eerste onafhanklike nuusblad en die eerste Nederlandse boekhandelaar in die Kaap († 19 Desember 1858)
1918 – Erns Louis Janse, appèlregter († 24 Mei 2011)
1925 – Dawie Couzyn, sanger en skrywer († 17 Junie 2010)
1927 – Virginia Lee, sangeres van ligte musiek († 6 Januarie 1990)
Virginia Lee is op 27 Junie 1927 gebore en het in 1959 en 1960 groot sukses met onderskeidelik "Tien duisend myl" en "Seeman" behaal. Laasgenoemde liedjie, waarvoor Virginia die Afrikaanse woorde geskryf het, het weer 'n groot treffer geword nadat Gé Korsten dit opgeneem het en sy sukses het daartoe gelei dat selfs die oorspronklike weergawe van Petula Clark opnuut gewild geword het. In 1965 het sy 'n groot jaar beleef toe sy en Slim Whitman nie net saam getoer het nie, maar "Tennessee yodel polka", een van die treffers op Springbok Radio se eerste Top 20, opgeneem het. In dieselfde jaar het haar album Vaarwel my lief – ek sal jou nooit vergeet nie met die trefferliedjie "Goodbye my love" verskyn. Sy het verdere Top 20-treffers met "Darling it's wonderful", "Lonely river", "Spanish nights and you" en "Wish me a rainbow" gehad.
1946 – Franciscus Jacobus Ludovicus (Louis) de Vriendt, akteur (* 2 September 1886)
Franciscus Jacobus Ludovicus (Louis) de Vriendt – gebore in België – was een van 'n paar Nederlandssprekende akteurs wat 'n belangrike bydrae tot die Afrikaanse beroepstoneel gelewer het, van 1927 tot sy dood. Suid-Afrikaanse gehore is veral geïmponeer deur die verskeidenheid rolle wat hy en sy vrou in die sogenaamde transformasiestukke vertolk het. Hul belangrikste opvoerings was Die brandstigter, Het kind der zonden, Die Wêreldhervormers en die operette Sepp'l.